Sølvguttene får Oslo bys kulturpris
 – Sølvguttene er så nær man kommer en nasjonalskatt, sier Oslos ordfører Anne Lindboe. Nå hedres koret med Oslo bys kulturpris.  De synger gåsehud på publikum, og du ser dem på TV hver julaften. «Sølvguttene synger julen inn» på NRK er for mange en fast tradisjon. Nå får koret Oslo bys kulturpris for sin innsats for landets og byens kulturliv gjennom mange år.  Prisen begrunnes blant annet slik: «Med sin omfattende virksomhet har koret både etablert folkekjære tradisjoner som svært mange har et forhold til, samtidig som de fremfører kormusikk på høyt kunstnerisk nivå.» – Sølvguttene ringer julen inn hvert år. De er viktige for å ta vare på og utvikle korsang og kulturarven for hele landet vårt, sier Anne Lindboe. Oslo-Filharmonien, Øyafestivalen, Lillebjørn Nilsen, Wenche Foss og Leif Juster er blant tidligere vinnere. – Gledelig! Koret ble stiftet av Torstein (Totto) Grythe i 1940. Årlig har Sølvguttene over 150 opptredener, både nasjonalt og internasjonalt. Koret ledes i dag av Fredrik Otterstad og Frikk Heide-Steen.  – Dette er gledelig for oss og en anerkjennelse av arbeidet som er lagt ned helt siden Tottos dager, sier Frikk Heide-Steen. Han synes det er kult at en så høythengende pris gis til barn.  – Prisen er til alle guttene i koret, både nåværende og tidligere sangere, sier han.  Selve prisutdelingen foregår i Oslo rådhus 21. mars. – Vi får se om vi finner på noe moro for guttene på øvelsen mandag, sier Heide-Steen. Stor rekruttering Sølvguttene har ingen problemer med rekrutteringen. I fjor begynte 40 nye gutter. Koret teller cirka 200 sangere fra hele byen og omegn. De er fordelt på aspiranter, hovedkor, ungdomsgruppen Voice Over, Herregruppen og mannskoret Marienlüst. – Det er veldig fortjent at Sølvguttene får kulturprisen. I over 80 år har de utviklet seg til å bli en stor og viktig kulturinstitusjon i Oslo og i resten av landet. Det sier leder i kultur- og utdanningsutvalget, Sunniva Holmås Eidsvoll. Prisdryss  I tillegg til kulturprisen deles det også ut fem kunstnerpriser. Årets kunstnerpriser går til KiGO – Kultur i Gamle Oslo, Det Andre Teatret, Oliver Lovrenski, Open House Oslo og Dagny Drage Kleiva.
Ordfører Anne Lindboe og leder for kultur- og utdanningsutvalget, Sunniva Holmås Eidsvoll, deler ut prisene i Oslo rådhus.
Sølvguttene får Oslo bys kulturpris for sin innsats for byens kulturliv over mange år. Koret, som ble stiftet i 1940, har over 150 opptredener årlig, både nasjonalt og internasjonalt. Prisutdelingen skjer i Oslo rådhus 21. mars.